Alls sótti 41 um starf útvarpsstjóra sem var auglýst laust til umsóknar 15. nóvember , en umsóknarfrestur rann út á miðnætti . Kemur það fram á vef RÚV . Upphaflegur umsóknarfrestur rann út 2. desember en ákveðið var að framlengja hann um viku , eða til 9. desember . „ Stjórn RÚV ræður útvarpsstjóra . Á næstu vikum verður farið yfir umsóknir , og hefur stjórn fengið ráðningafyrirtækið Capacent til að hafa umsjón með því verkefni . Stjórn RÚV stefnir að því að ganga frá ráðningu nýs útvarpsstjóra í lok janúar 2020 , “ segir í tilkynningu frá stjórn RÚV . Starf útvarpstjóra var auglýst eftir að Magnús Geir Þórðarson sagði starfinu lausu , en hann var skipaður þjóðleikhússtjóri frá og með 1. janúar . Magnús Geir hafði gegnt stöðu útvarpsstjóra frá árinu 2014 . RÚV gaf út að nöfn umsækjenda um stöðuna yrðu ekki gerð opinber og hefur verið deilt um þá ákvörðun , en úrskurðarnefnd upplýsingamála úrskurðaði að lokum að RÚV hafi verið heimilt að leyfa umsækjendum að njóta nafnleyndar . Margir einstaklingar hafa verið orðaðar við stöðuna , en á meðal þeirra sem hafa gert það opinbert að hafa sótt um starfið eru Elín Hirst , fyrrum fréttamaður , og Steinunn Ólína Þorsteinsdóttir , leikkona .